**Pasientinformasjon**

**Medisinsk poliklinikk Bærum sykehus**

**Sykehus/behandlingssted**

**Kontakt:**

Telefon: 67 80 92 29 | Sentralbord: 03525

**BLODFORTYNNENDE LEGEMIDDEL**

**ELIQUIS ®**

Du har startet med blodfortynnende medisin – Eliquis® (med virkestoffet apixaban).

Målet med denne behandlingen er at kroppen skal løse opp blodpropper og/eller hindre at det oppstår blodpropper.

Medikamentet brukes også ved atrieflimmer for å forebygge hjerneslag.

Din ELIQUIS dosering:­­­­­­­­­­­­­­­­­­­­ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hvordan skal jeg ta tablettene?

For at medisinen skal ha den ønskede effekten og at bivirkninger unngås er det viktig at du er nøye med å ta medisinen slik legen din har beskrevet. Du må ikke slutte med medisinen uten å ha snakket med legen først.

Legemiddelet går raskt ut av kroppen og tablettene må derfor tas til omtrent faste tider hver dag, med ca 12 timers mellomrom. Finn et tidspunkt som passer for deg og dine daglige rutiner slik at du ikke glemmer å ta tabletten.

Tabletten skal svelges hel med et glass vann. Den kan tas både med og uten mat.

Hva hvis jeg har glemt å ta tabletten?

Ta tabletten så snart du husker på det, **men** det må ikke tas mer enn to tabletter på samme dag.

Hvilke kontroller bør gjøres under behandlingen?

Denne typen blodfortynnende behandling doseres i fast dose uten behov for regelmessig blodprøvetaking.

Vi anbefaler imidlertid alle som bruker Eliquis å gå til lege en gang i året (fastlege eller spesialist) for blodprøver og vurdering av behandlingen, eventuelt hyppigere hvis allmenntilstanden skulle tilsi det. Ved denne kontrollen blir bl.a nyrefunksjonen kontrollert.

Hva må jeg passe på når jeg behandles med Eliquis®?

**Pasientkort**

Ved oppstart av Eliquis® får du utlevert et pasientkort som beskriver at du bruker blodfortynnende medisin. Dette bør du alltid bære med deg. Hvis du skulle havne i en akuttsituasjon hvor du ikke selv kan formidle at du bruker Eliquis® vil helsepersonell se etter slik informasjon.

Opplys om bruken av blodfortynnende medisin

Av hensyn til din sikkerhet bør du alltid opplyse om at du bruker blodfortynnende medisin i følgende situasjoner:

* Ved legebesøk
* Ved tannlegebesøk
* Ved skader/akuttsituasjoner

Behov for kontakt med lege

Blodfortynnende behandling medfører at blodet bruker lengre tid på å levre seg. Ta kontakt med lege ved følgende symptomer:

* Langvarig og/eller sterk blødning
* Uvanlig sliten, trett, blek og/eller svimmel
* Uvanlig hodepine
* Mørk /svart avføring
* Blod i urinen
* Andre uvanlige plager eller smerter

Bruk av andre medisiner/naturlegemidler

Eliquis® bør ikke brukes i kombinasjon med andre medisiner som kan gi økt risiko for blødning. Dette gjelder f.eks smertestillende/betennelsesdempende midler som Ibux, Voltaren osv. I tillegg er det noen medisiner som gir økt konsentrasjon av Eliquis i blodet. Dette gjelder noen medisiner mot soppinfeksjoner (f.eks ketokonazol), og noen medikamenter som brukes mot HIV/AIDS (f.eks ritonavir).

Smertestillende medisiner som inneholder paracetamol (Paracet, Paralgin forte, Panodil) er trygt å bruke i doser i henhold til pakningsvedlegg.

Enkelte medikamenter kan redusere Eliquis sin evne til å hindre blodpropp: Det kan være medisiner som forebygger epilepsi eller kramper ( f.eks fenytoin), naturlegemiddelet Johannesurt, og medisiner mot tuberkulose eller andre infeksjoner (f.eks rimfampicin).

Spør alltid din lege eller farmasøyten på apoteket før du begynner å bruke nye legemidler eller kosttilskudd og naturmidler.

Videre oppfølging

Når du har fått påvist blodpropp og startet behandling for denne ved Bærum sykehus tilbyr vi kontroll ved Tromboseklinikken på Medisinsk poliklinikk, vanligvis innen et par uker hos sykepleier.